Det er blandt andet anklager om mord og trusler mod betjente, der har givet den fireårig livstid for forbrydeser begået før hans toårs fødselsdag.

En egyptisk domstol har idømt en fireårig dreng livstid i fængslet for blandt andet mord, begået da han var kun et år, det skriver The Jerusalem Post.

Den lille dreng ved navn Ahmed Mansour Karmi blev torsdag dømt for fire mord, otte forsøg på mord, vandalisering af ejendom og flere trusler mod soldater og politibetjente. Ahmed var en af de 115 tiltalte, som alle blev idømt livstid på samme tid ved retten i det vestlige Kairo for en række forbrydelser begået i begyndelsen af 2014.

Havnede på dødliste ved uheld

Ifølge Ahmed Mansour Karmis forsvarsadvokat, Faisal al-Sayd, er den lille drengs navn havnet på listen med de 114 andre dømte ved et uheld.

- Barnets fødselsattest blev præsenteret for retten, men fordi sagen blev ført ved den militære domstol, og Ahmed ikke var i retten, blev han dømt, siger Faisal al-Sayd til The Jerusalem Post.

Det beviser ifølge forsvarsadvokaten, at dommeren ikke har læst ordentligt på sagen, og derfor ikke opdagede, at den ene tiltaltes fødselsdato var i september 2012.

En anden advokat, Mohammed Abu Hurira tilføjer:

- Der er ingen retfærdighed i Egypten. Ingen grund. Logikken begik selvmord for lang tid siden. Egypten er styret af en flok galninge, siger han.

Dom har skabt ramaskrig

Sagen om den fireårige livstidsdømte Ahmed Mansour Karmis har skabt stor debat på de sociale medier, hvor folk kritiserer det egyptiske retssystem for at være korrupt og uretfærdigt.

Det er heller ikke første gang, at domstolen i Egypten inden for de senere år har haft nogle kontroversielle sager hængende over hovedet. For eksempel blev en blind man idømt 15 års fængsel, efter han skød en politimand.

På nuværende tidspunkt sidder omkring 40.000 oppositionstilhængere i fængsel.

Hvordan det er gået med den fireårige dreng, og hvordan hans familie har reageret på hans dom, er endnu uklart.